مذہبی تعلیم کے لیے امریکی ریاستیں فنڈنگ کر سکتی ہیں: سپریم کورٹ
سپریم کورٹ کے چار قدامت پسند ججوں اور چیف جسٹس جان رابرٹس نے اکثریتی فیصلے کے حق میں رائے دی، جبکہ چار آزاد خیال ججوں نے مخالفت کی۔
واشنگٹن ڈی سی — منگل کو سنایا جانے والا یہ فیصلہ مذہبی اسکولوں کے لیے پبلک فنڈنگ کے حامیوں کے لیے فتح کی نوید لایا جبکہ مخالفین اس فیصلے سے خوش نظر نہیں آئے۔ ان میں ٹیچرز یونین بھی شامل ہے، جس کا خیال تھا کہ اس سے پبلک اسکولوں کی فنڈنگ کا راستہ بند ہو سکتا ہے۔ ٹرمپ انتظامیہ بھی اسے مذہبی آزادی کی جیت قرار دے رہی ہے۔ فیصلے کے حق میں پانچ ججوں نے جبکہ چار ججوں نے مخالفت میں ووٹ دیا۔ فیصلے میں کہا گیا ہے کہ مونتانا کا قانون مذہبی سکولوں اور ان خاندانوں کے درمیان فرق کو ملحوظ خاطر رکھتا ہے جن کے بچے ان سکولوں میں پڑھتے ہیں یا وہ انہیں وہاں پڑھوانے کا ارادہ رکھتے ہیں؛ اور یہ کہ کسی قسم کا امتیازی رویہ برتنا آئین میں درج مذہبی آزادی کے حق کی خلاف ورزی ہے۔ سپریم کورٹ کے چار قدامت پسند ججوں اور چیف جسٹس جان رابرٹس نے اکثریتی فیصلے کے حق میں رائے دی، جب کہ چار آزاد خیال ججوں نے مخالفت کی۔ امریکی آئین کی پہلی ترمیم میں کانگریس کو ایسی قانون سازی سے منع کیا گیا ہے جس کے تحت مذہبی آزادی پر قدغن لگتی ہو؛ ریاستی آئین بھی یہی کہتے ہیں۔ عدالت کے سامنے بھی یہی سوال اٹھایا گیا کہ کیا مذہبی تعلیم کے لیے پبلک فنڈنگ آئین کی خلاف ورزی ہے؟ سن 2015 میں ریاست مونتانا کی اسمبلی نے ایک پروگرام بنایا جس کے تحت ان افراد کو ٹیکس میں چھوٹ دی جاتی تھی جو ایسے اداروں کو رقم دیتے تھے جو نجی اسکولوں کو وظائف میسر کرتے تھے۔ ان میں بڑی تعداد مذہبی اسکولوں کی تھی۔ مونتانا کے آئین میں گرجا گھروں اور مذہبی سکولوں کو سرکاری امداد دینے پر ممانعت ہے۔ اس لیے یہ قانون بنایا گیا کہ وظائف مذہبی اسکولوں کو نہیں دیے جائیں گے۔ تین مائیں اپنی بچیوں کو مذہبی اسکول میں تعلیم دلوانا چاہتی تھیں، لیکن انھیں وظیفہ نہیں مل سکتا تھا۔ اس لیے انہوں نے اس قانون کو عدالت میں چیلنج کیا۔ ان کا استدلال تھا کہ ان کے مذہبی خیالات اور ان کا اپنی بچیوں کو مذہبی سکول میں تعلیم دلوانے کےارادے کے حوالے سے ان کے ساتھ امتیاز برتا گیا۔ مونٹانا کی سپریم کورٹ نے ان کی اپیل کے خلاف فیصلہ دیا اور اس پروگرام کو ختم کردیا جس کے تحت ٹیکس کریڈیٹ دیا جاتا تھا۔ اس کے بعد وفاقی سپریم کورٹ کے سامنے یہ مقدمہ آیا۔ عدالت کو یہ فیصلہ کرنا تھا آیا آئین کی شق کی آزادانہ تشریح مونٹانا کو مذہبی تعلیم کے لیے فنڈنگ کی اجازت دیتی ہے۔ عدالت نے وضاحت کی کہ مذہبی لوگ ہمارے معاشرے کا حصہ ہیں اور کسی پبلک پروگرام سے ان کے مذہب کو خارج رکھنے کا عمل ہمارے آئین کی روح کے منافی ہے، جس کی اجازت نہیں دی جاسکتی۔ اٹارنی جنرل ولیم بَر نے فیصلے کا خیر مقدم کرتے ہوئے کہا کہ ہمیں خوشی ہے کہ عدالت نے ٹرمپ انتظامیہ کے استفسار سے اتفاق کیا کہ مذہب کے خلاف ایسے کھلے امتیازی رویے کی ہمارے آئین میں کوئی گنجائش نہیں۔ امریکن فیڈریشن آف ٹیچرز کے صدر راںڈی وائینگارٹن نے افسوس کا اظہار کرتے ہوئے کہا کہ یہ ہمارے آئین، امریکی تاریخ اور اقدار سے سراسر انحراف ہے۔